මේ අතර, අමෙරිකාවේ නිෂ්පාදිත තවත් ෆයිසර් එන්නත් මාත්‍රා තොගයක් අද අළුයම දිවයිනට රැගෙන ආවා.ශ්‍රී ලංකාව විසින් මිලදී ගත් අමෙරිකා එක්සත් ජනපදයේ නිෂ්පාදිත ෆයිසර් කොරෝනා මර්දන එන්නත් තවත් මාත්‍රා 27,000 ක තොගයක් අද අලු‍යම කටුනායක ගුවන් තොටුපලෙන් දිවයිනට රැගෙන එනු ලැබුවා.අදාළ එන්නත් තොගය ඖෂධ නීතිගත සංස්ථාවේ විශේෂ ශීතකරණ පහසුකම් සහිත ලොරි රථ මගින් කොළඹ මධ්‍යම එන්නත් ගබඩාව වෙත රැගෙන ආ අතර, මෙම එන්නත් තොගයත් සමඟ ශ්‍රී ලංකාවට මෙතෙක් රැගෙන ආ ෆයිසර් එන්නත් මාත්‍රා සංඛ්‍යාව 53,000 ක්.මෙම එන්නත් තොගය මන්නාරම දිස්ත්‍රික්කයේ සිදුකෙරෙන එන්නත්කරණ කටයුතු සඳහා යොදවන බවයි ඖෂධ නිෂ්පාදනය, සැපයීම හා නියාමන රාජ්‍ය අමාත්‍ය මහාචාර්ය චන්න ජයසුමන කියා සිටියේ.මෙරට කොරෝනා එන්නත්කරණ වැඩසටහනට අදාළව පුද්ගලයින් 225,877 දෙනෙකුට ඊයේ දිනයේදී එන්නත් ලබාදී ඇති බව වසංගත රෝග විද්‍යා අංශය පවසනවා.මේ වනවිට කොරෝනා එන්නතක පළමු මාත්‍රාව ලබාගෙන ඇති මෙරට පුද්ගලයින් සංඛ්‍යාව හතලිස් ලක්ෂ නවදහස් හත්සිය හතළිහක්.මේ අතර, කොළඹ අධ්‍යාපන කලාපයට අයත් සියළුම රජයේ පාසල් සහ පෞද්ගලික පාසල්වල විදුහල්පතිවරුන්, ගුරුවරුන් සහ අනධ්‍යයන කාර්ය මණ්ඩල සඳහා කොරෝනා මර්දන එන්නතේ පළමු මාත්‍රාව ලබාදීම නාරාහේන්පිට යුද හමුදා රෝහලේදී අද පෙරවරුවේ ආරම්භ වුණා.එහිදී මාධ්‍ය වෙත අදහස් දැක්වූ අධ්‍යාපන අමාත්‍ය මහාචාර්ය ජී.එල්.පීරිස් කියා සිටියේ සෞඛ්‍ය මාර්ගෝපදේශවලට යටත් අගෝස්තු මාසයේදී පාසල් විවෘත කිරීම සම්බන්ධයෙන් වන පළමු පියවර ගන්නා බවයි.ගෙවුණු දිනය තුළ මෙරටින් කොරෝනා ආසාදිතයන් 1,492 ක් හඳුනාගනු ලැබුවා.